ครม.ไฟเขียวซื้อรถคันแรกให้โอนเปลี่ยนมือได้ก่อน5ปี
ครม.ไฟเขียว แก้เกณฑ์รถยนต์คันแรกให้โอนเปลี่ยนมือได้ก่อน 5 ปี หลังเจอธุรกิจไฟแนนซ์โวย
28 ธ.ค. 2554

ครม.ไฟเขียว แก้เกณฑ์รถยนต์คันแรกให้โอนเปลี่ยนมือได้ก่อน 5 ปี หลังเจอธุรกิจไฟแนนซ์โวย 
น.ส.อนุตตมา อมรวิวัฒน์ รองโฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) มีมติเห็นชอบปรับแก้หลักเกณฑ์สำหรับโครงการคืนภาษีรถยนต์คันแรกไม่เกิน 1 แสนบาท โดยหลักเกณฑ์ใหม่กำหนดว่าผู้ซื้อรถยนต์ตามโครงการดังกล่าว จะต้องถือครองรถยนต์ไม่น้อยกว่า 5 ปี 
กรณีที่ต้องโอนกรรมสิทธิ์การถือครองก่อนเวลา 5 ปีนั้น มอบหมายให้ทางกรมบัญชีกลางเป็นผู้กำหนดหลักเกณฑ์ วิธีการ และเงื่อนไขในการรับเงินคืน การติดตามเรียกเงินคืน ในกรณีที่ผู้ซื้อปฏิบัติผิดเงื่อนไข ตลอดจนจำนวนเงินที่ต้องเรียกคืนจากผู้ซื้อ เพื่อไม่ให้เป็นปัญหาในธุรกิจไฟแนนซ์
น.ส.อนุตตมา กล่าวอีกว่า ในส่วนของหลักเกณฑ์อื่นๆ ยังคงเดิม คือ ต้องเป็นรถยนต์คันแรกที่ซื้อตั้งแต่วันที่ 16 ก.ย. 2554-31 ธ.ค. 2555 และเป็นรถยนต์ราคาขายปลีกไม่เกิน 1 ล้านบาท ต้องเป็นรถยนต์นั่งขนาดกระบอกสูบไม่เกิน 1500 ซีซี โดยรวมถึงรถยนต์นั่งที่มีกระบะ (ดับเบิลแค็บ) และรถยนต์กระบะ รวมถึงต้องเป็นรถยนต์ที่ผลิตขึ้นในประเทศ ไม่รวมถึงรถยนต์ที่ประกอบจากชิ้นส่วนนำเข้าใช้แล้วจากต่างประเทศ (รถยนต์จดประกอบ) และจะทำการจ่ายเงินตามสิทธิ โดยถือจำนวนตามค่าจ่ายภาษีสรรพสามิตที่จ่ายจริง แต่ไม่เกิน 1 แสนบาทต่อคัน รวมถึงผู้ซื้อจะต้องมีอายุไม่ต่ำกว่า 21 ปีบริบูรณ์
ทั้งนี้ ในที่ประชุม ครม. น.ส.ยิ่งลักษณ์ ชินวัตร นายกรัฐมนตรี ได้มอบหมายให้กระทรวงพาณิชย์และกรมการค้าภายใน ไปตรวจสอบเกี่ยวกับกรณีที่มีการนำเข้าชิ้นส่วน หรือโครงรถยนต์จากต่างประเทศเข้ามาประกอบเป็นรถยนต์ภายในประเทศ เพื่อป้องกันการหลบเลี่ยงภาษี ซึ่งจะส่งผลกระทบต่อการจัดเก็บภาษีของประเทศด้วย